அற்புதம் மகா அற்புதம். அந்த ஆசிரமத்தில் தங்கயிருப்பதும் தவம் செய்வதும் மகா அற்புதம். ஒரு இண்டர்நேஷனல் புராஜக்டோடு அந்த குருவைச் சந்தித்துவிட்டால் நடக்காதது எதுவும் கிடையாது. மாபியா, அண்டர்வேல்ரட் எல்லாம் சும்மா. என்ன வேண்டும், எத்தனை நாட்களில் வேண்டும். என்ன ஒப்பந்தம், அவ்வளவுதான். ஆர்ம்ஸ் டீலிங்கா, டிரக் கன்ஸைன்மென்டா, இளம்பெண்கள் அசைன்மென்டா, எதுதான் நடக்காது. இந்திய அரசியலை இங்கிருந்து ஆட்டிப் படைத்துவிடலாம். யாரைத் தூக்கவேண்டும், யாரைத் தொலைக்க வேண்டும், யாரை மெகாஸ்டார் என்று கொண்டாட வேண்டும்? எதுவும் கஷ்டமில்லை. இந்திரலோகம் போன்ற ரெசாடில் தங்கிக்கொண்டு பாலயோகிகளின் பணிவிடைகளைப் பெற்றுக் கொண்டு வேலையை முடித்துக் கொண்டு வெற்றியோடு திரும்பலாம். மகாயோக, மந்திரானந்த மத்தவிலாச முக்தி மகாசன்னிதானம். இப்படியான சன்னிதான சம்போக சத்திரங்கள் பாரத பூமியில் பசுமையான இடங்களில் எல்லாம் பெருகிக்கிடந்தாலும் அதன் மகாகுருமார்கள் நான்கைந்து பேர்கள்தான் இருக்கிறார்கள். கஞ்சா புகை சாமிகள், அபினி அமுத சித்தர்கள், உடல் பிசைந்து உன்மத்தம் தரும் யோக சுத்தானந்த மடங்கள், பாலயோகி பணிவிடைகள் செய்யும் பஞ்சயோக மடங்கள், யோகினி சேவை செய்யும் உதயவனங்கள், தலைமறைவு வாழ்க்கை வாழும் தவச்சாலைகள் அனைத்தும் இன்று ஒரு வலைப்பின்னலுக்குள் வந்துவிட்டன. துணைக்கோள் சேவைகள் முதல் தனி விமானங்கள், ஆளற்ற தீவுகள் எனப் பன்னாட்டு பக்தி வேதாந்த பஜனைக் கூடங்கள். இங்கு கூடும் கூட்டத்தை வைத்து உலக அரசியலையே மாற்றிவிடலாம். சினிமா உலகம், கட்சி அணிகள், அதிகார அலுவலர்கள், பைனான்சியர்கள், பெருமுதலாளிகள் யாரையும் சந்திக்க இந்த சன்னிதானங்களே சிறந்த சந்தைகள். இந்திய ஞானம் உலகைத் தன் வசமாக்கும் நாள் வெகுதொலைவில் இல்லை.